Karmen Sylva (Ćatić)
<poem>
Kraljica žena u sjaju i slavi,
Sjeni se mnogi klanjaju joj puci -
Skiptar i lira bliješti joj u ruci,
Kruna i v'jenac na bijeloj glavi.

S krune i skiptra sunčan trak joj pada
I blagoslovom jedan narod grije;
Lira i v'jenac zvuk i miris lije
Vrh cijelog ljudstva. Njena riječ vlada

Srcima kao anđeosko slovo...
Njoj skiptar Mars je od svog ognja skov'o,
Apolon liru od svjetlosti svoje.

Pred tronom njenim muze dvoreć stoje,
A Klio prste cjeliva joj rúkē:
Utjelovljene ideje i zvuke.</poem>

Musa Ćazim Ćatić